Από τον Αύγουστο του 2019, η νέα διοίκηση του ΔΑΠΕΕΠ, έθεσε από την αρχή της ανάληψης των καθηκόντων της, νέους στόχους και προοπτικές προκειμένου ο Διαχειριστής να καταστεί πρωταγωνιστής στο σκοπό της απανθρακοποίησης της ελληνικής οικονομίας. Προς την κατεύθυνση αυτή είναι αναγκαία η οργάνωση της εταιρείας σε τρείς νέους πυλώνες δράσης, που βασίζονται στο τρίπτυχο “Πράσινη Ενέργεια, Περιβάλλον, Βιώσιμη Ανάπτυξη”.

Σε ότι αφορά το 2ο Πυλώνα, ο Διαχειριστής φιλοδοξεί να διαδραματίσει πρωταγωνιστικό ρόλο στην υλοποίηση πολιτικών για την προστασία του περιβάλλοντος και τη μείωση των εκπομπών αερίων του θερμοκηπίου που άπτονται του τομέα διαχείρισης της ηλεκτρικής ενέργειας.

Συγκεκριμένα οι δραστηριότητες του ΔΑΠΕΕΠ στα πλαίσια του 2ου πυλώνα έχουν διττή υπόσταση:

1. Το Σύστημα Εμπορίας Δικαιωμάτων ΡΥΠΩΝ (Εκπομπών Αερίων του Θερμοκηπίου της ΕΕ) (δηλ. το ETS) στο οποίο ο ΔΑΠΕΕΠ, υπό την ιδιότητά του Εκπλειστηριαστή εκπροσωπεί το Ελληνικό Δημόσιο στην κοινή πλατφόρμα πλειστηριασμών αδιάθετων δικαιωμάτων εκπομπών της ΕΕ,
2. την υλοποίηση της εθνικής πολιτικής για τη μείωση της διαρροής άνθρακα (CARBON LEAKAGE) το διάστημα 2013-2020, στα πλαίσια των Κατευθυντηρίων Γραμμών της ΕΕ για το Σύστημα Εμπορίας Δικαιωμάτων Εκπομπών. Υπό την ιδιότητά του Αρμόδιου Φορέα για την αντιστάθμιση του εμμέσου κόστους εκπομπών, από την άνοιξη του 2019 συμμετείχε ενεργά στο υπό διαμόρφωση νέο κοινοτικό πλαίσιο για την αντιμετώπιση της διαρροής του άνθρακα το διάστημα 2021-2030 συνδράμοντας την Ελληνική Πολιτεία στην διαβούλευση της ΕΕ.

Ανταποκρινόμενος στις επιταγές του νέου κανονιστικού πλαισίου του ΥΠΕΝ για τον εξορθολογισμό των μειωμένων χρεώσεων ΕΤΜΕΑΡ σε ενεργοβόρες βιομηχανίες οι οποίες υφίστανται μεγάλο κίνδυνο διαρροής άνθρακα, με το ν.4625/2019 ο Διαχειριστής ανέλαβε το ρόλο του Αρμόδιου Φορέα για την διαδικασία Υπαγωγής δυνητικών δικαιούχων σε Καθεστώς Μειωμένων Χρεώσεων ΕΤΜΕΑΡ. Υπό την ιδιότητά του αυτή υλοποίησε ηλεκτρονική πλατφόρμα για την διαχείριση του Μητρώου Δικαιούχων Μειωμένου **ΕΤΜΕΑΡ (e-Registry)**. Η πλατφόρμα, η οποία βασίζεται σε τεχνολογίες υπολογιστικού νέφους και αξιοποιεί διαδικτυακές υπηρεσίες της ΓΓΠΣ και της ΑΑΔΕ, θα διαχειριστεί το υπολογιστικό φορτίο της υποβολής και αξιολόγησης των αιτήσεων υπαγωγής σε μειωμένο ΕΤΜΕΑΡ των δυνητικών δικαιούχων (ο αριθμός των οποίων προϋπολογίζεται σε 250.000) το διάστημα 2019-2028, σύμφωνα με τις Κατευθυντηριες Οδηγίες της ΕΕ για την Ενέργεια και το Περιβάλλον C200/2014.

Το Ηλεκτρονικό Μητρώο θα λειτουργεί σε ετήσια βάση υπό την έννοια ότι κάθε χρόνο θα τεκμαίρεται η **επιλεξιμότητα** των δυνητικών δικαιούχων μειωμένου ΕΤΜΕΑΡ και θα προσδιορίζεται προσωποποιημένα για κάθε διακριτό δικαιούχο η Μοναδιαία Χρέωσή τους ΕΤΜΕΑΡ σε €/MWh και η Μέγιστη Ετήσια Χρέωση σε €.

Έναντι του προηγούμενου συστήματος χρεώσεων ΕΤΜΕΑΡ υφίσταται μία σαφής καινοτομία. Ειδικότερα:

σύμφωνα με το προηγούμενο σύστημα οι καταναλωτές εντάσσονταν σε 7 κατηγορίες και ανάλογα με την κατηγορία που ανήκαν χρεώνονταν διαφορετική τιμή ΕΤΜΕΑΡ (€/MWh) ενώ το πλαφόν οριζόταν ενιαία για όλους τους καταναλωτές σε 1.000.000 € περίπου.

Σύμφωνα με το **νέο σχήμα και σε πλήρη εναρμόνιση με τις κοινοτικές οδηγίες**, όλοι οι καταναλωτές στην Ελλάδα χρεώνονται ενιαία χρέωση ΕΤΜΕΑΡ η οποία ονομάζεται **Χρέωση Βάσης** (τρέχουσα τιμή διετίας 2019-2020 17€/MWh), εκτός ορισμένων ενεργοβόρων καταναλωτών οι οποίοι είναι επιλέξιμοι για μειωμένες χρεώσεις. Oι **μειωμένες χρεώσεις που είναι πλέον προσωποποιημένες**, υπολογίζονται με βάση ποσοτικούς δείκτες που προκύπτουν από τα ιστορικά ενεργειακά και οικονομικά μεγέθη της επιχείρησης την προηγούμενη τριετία. Επί της ουσίας οι δείκτες αυτοί σταθμίζουν το πόσο ενεργοβόρος είναι μία επιχείρηση. Σύμφωνα με το νέο ρυθμιστικό πλαίσιο, με βάση τα επικαιροποιημένα ανά έτος στοιχεία του Ηλεκτρονικού Μητρώου Μειωμένων Χρεώσεων ΕΤΜΕΑΡ, η Ρυθμιστική Αρχή θα υπολογίζει με διαφάνεια και αμεροληψία τη Χρέωση Βάσης ΕΤΜΕΑΡ όλων των υπόλοιπων καταναλωτών στην ελληνική επικράτεια.

Δεδομένου ότι το κοινοτικό κανονιστικό πλαίσιο για τον περιορισμό της διαρροής άνθρακα (είτε στην περίπτωση της αντιστάθμισης του έμμεσου κόστους εκπομπών είτε στην περίπτωση του ΕΤΜΕΑΡ), προβλέπει την εφαρμογή μέτρων ενεργειακής απόδοσης εκ μέρους των αντίστοιχων δικαιούχων/ επιλέξιμων επιχειρήσεων, το νέο σχήμα μειωμένων χρεώσεων ΕΤΜΕΑΡ περιλαμβάνει ελέγχους για την εναρμόνιση των δυνητικών δικαιούχων αναφορικά με τις υποχρεώσεις τους για την ενεργειακή αποδοτικότητα των εγκαταστάσεών τους σύμφωνα με τις διατάξεις του ν.4342/2015.

Κλείνοντας θα ήθελα να τονίσω ότι στο σύγχρονο ενεργειακό τοπίο το οποίο χαρακτηρίζεται από υψηλή μεταβλητότητα, ρηξικέλευθη καινοτομία και πολυσχιδή επιχειρηματική δραστηριότητα, ο ρόλος του Διαχειριστή ΑΠΕ & Εγγυήσεων Προέλευσης είναι κομβικός.

Ο ΔΑΠΕΕΠ καλείται να εφαρμόσει περιβαλλοντικά αποδοτικές πολιτικές για την ενεργειακή μετάβαση της χώρας σε μία οικονομία μειωμένων εκπομπών αερίων του θερμοκηπίου και ταυτόχρονα να διαμορφώσει και να εξασφαλίσει ένα ασφαλές επενδυτικό κλίμα για τους δυνητικούς επενδυτές μέσα στο οποίο θα υλοποιηθούν οι αναγκαίες επενδύσεις για το σκοπό αυτό.